בארקנסו לא מתפעלים מהומור ביו-טיוב, ב"פלייבוי" לא מדברים פורטוגזית, ב"ניו-יורק טיימס" מטפחים חשיבה שלילית, ועוד חדשות תקשורת מהרשת העולמית
 החדשות המסעירות של השבוע: מוגול המדיה רופרט מרדוק החליט לאמץ לעצמו פריזורה חדשה.  זה היה מהיר: מייקל הייסטינגס, עיתונאי ה"רולינג סטון" שפירסם כתבה שגרמה לנשיא אובמה לפטר את מפקד הכוחות האמריקאיים באפגניסטן, הגנרל מקקריסטל, הולך לקבל בוכטה רצינית כדי לכתוב ספר שבע"ה יעשה לא פחות בלגן.  ראש הממשלה הישראלי בנימין נתניהו נשאל השבוע על-ידי לארי קינג באשר לחיילי הנח"ל שהפכו ללהיט ביוטיוב הודות לריקוד החינני והמסונכרן שלהם במהלך סיור שגרתי בחברון. נתניהו ניסה להתחמק באלגנטיות, אבל קינג, מקצוען שכמותו, פשוט לא איפשר לשום דבר אלגנטי להתרחש.  ואם כבר יוטיוב: ארבעה עובדים פוטרו ממהדורת החדשות של הערוץ KARK בארקנסו לאחר שהעלו לרשת כמה סרטונים פארודיים שבהם הם עושים צחוק מעבודתם ומהבוסים המטומטמים שלהם.  עורכי המהדורה הפורטוגזית של "פלייבוי" החליטו לציין את פטירתו של הסופר המהולל זוזה סאראמאגו באמצעות סשן צילומים סקסי שהתבסס על ספרו "הבשורה על-פי ישו". מצד אחד, התוצאה הפרובוקטיבית הפכה ללהיט ענק ברשת. מצד שני, ההנהלה הראשית של "פלייבוי" החליטה לסגור את המהדורה הפורטוגזית באופן מיידי ומוחלט. איך אמר גון טורטורו? "You don’t fuck with the Jesus".  עיתונאי רכב ותיק שכתב כתבה כנה על קסדות אופנועים לא בטיחותיות עבור ה"ניו-יורק טיימס" פוטר מעבודתו במגזין האופנועים "Motorcyclist" אחרי שמפרסמים במגזין הבהירו שהם לא אוהבים את "החשיבה השלילית" שהנחתה את כתיבתו ב"טיימס".  הציטוט המאוד-מאוד מתלהב שהעניקה הסופרת ניקול קראוס לעטיפת "אשה בורחת מבשורה" של דויד גרוסמן, שראה אור באנגלית באחרונה, גרם לבלוג הספרים של ה"גרדיאן" להכריז על תחרות שמטרתה כתיבת ציטוט שיהיה מתלהב יותר מזה של קראוס. משימה בלתי אפשרית, מסתבר.  אוקטביה נאסר, שסיקרה את המזרח התיכון עבור CNN במשך עשרים שנה, פוטרה מתפקידה לאחר שבאחד מציוצי הטוויטר שלה הביעה חיבה למנהיג הרוחני של החיזבאללה שנפטר בשבוע שעבר. בחיזבאללה, בתגובה, כינו את המהלך של CNN "טרור אינטלקטואלי".  בראיון עם ה"דיילי מירור" שפורסם בשבוע שעבר חשף הזמר פרינס שהאינטרנט עומד להיעלם בקרוב מחיינו.